L'alcalde d'Alboraia visita l'escultura de la Ruta del Greal de l'artista Peris Carbonell
14 de febrer de 2022

El primer edil d'Alboraia, Miguel Chavarría i Pepe Polo, fundador de Fartons Polo S. L. han acudit a l'estudi del pintor i escultor Antonio Peris Carbonell, situat a Puçol. És en aquest lloc on un dels representants de l'expressionisme místic espanyol actual duu a terme el projecte d'esculpir 24 obres en acer que identificaran visiblement la Ruta del Greal, de la qual la localitat forma part com a última parada abans de la ciutat de València.

Una d'estes escultures, creada baix el patrocini de Fartons Polo S.L., lluirà a Alboraia i consistirà en una peça de disseny únic d'acer corten de sis metres d'ample per quatre i mig d'alt. Aquesta obra, que encara no està acabada, representarà un moment de la història del calze relacionat amb el Miracle dels Peixets de la localitat i es podrà visitar en una de les entrades principals del municipi.

El projecte global de les 24 'Obres commemoratives de la Ruta del Greal' es va presentar en la Fira Internacional de Turisme, FITUR, l'any 2019, de la mà de Turisme Comunitat Valenciana de la Generalitat Valenciana, una iniciativa a la qual s'ha sumat el centre UNESCO València/Mediterrani. A través d'això, l'artista valencià està sembrant aquesta ruta amb elements culturals que acompanyaran a totes les persones que vulguen gaudir de la experiència de realitzar la Ruta del Greal (des de Sant Joan de la Penya a Osca fins a la catedral de València).

Alboraia serà el tercer municipi a comptar amb una de les obres previstes, després de les de Massamagrell i Barraques. L'escultura, la inauguració de la qual està prevista per a aquest any 2022, "és un nou element de la Ruta del Greal que forma part de la nostra estratègia turística, emmarcada en la nostra nova marca 'Alboraia Turisme', on conviuen la modernitat i la tradició per a oferir una experiència increïble", explica l'alcalde de la localitat, Miguel Chavarría.